অসমৰ ৰাষ্ট্ৰীয় নাগৰিকপঞ্জীৰ চূড়ান্ত খচৰাত অন্তৰ্ভুক্ত হোৱা লোকৰ পৰা নমুনা হিচাপে ১০ শতাংশ লৈ সেইবোৰৰ সত্যাসত্য পুনৰ পৰীক্ষা কৰি চাবলৈ উচ্চতম ন্যায়ালয়ে গ্ৰহণ কৰা সিদ্ধান্তক সদৌ অসম ছাত্ৰ সন্থাই আদৰণি জনাইছে। ছাত্ৰ সংগঠনটোৰ এটা প্ৰেছ বিবৃতিত এই কথা প্ৰকাশ।
উল্লেখযোগ্য যে উচ্চতম ন্যায়ালয়ৰ ন্যায়াধীশ ৰঞ্জন গগৈ আৰু ন্যায়াধীশ নৰিমানৰ দ্বাৰা গঠিত দুজনীয়া বিচাৰপীঠে ২৮ আগষ্টত নাগৰিকপঞ্জী উন্নীতকৰণ প্ৰক্ৰিয়াৰ শুনানি লৈছিল। এই শুনানিৰ সময়ত চূড়ান্ত খচৰাত নাম অন্তৰ্ভুক্তসকলৰ মাজৰ পৰা ১০ শতাংশ নমুনা হিচাপে লৈ প্ৰতিখন জিলাত আন জিলাৰ বিষয়াৰ দ্বাৰা পুনৰ সত্যাসত্য পৰীক্ষা কৰাৰ প্ৰয়োজন সন্দৰ্ভত বিচাৰপীঠখনে বিবেচনা কৰিব বুলি ঘোষণা কৰিছিল। এই কামৰ আৰ্হি আৰু প্ৰয়োজন হ'ব পৰা সময় সন্দৰ্ভত ৫ ছেপ্টেম্বৰৰ আগত প্ৰতিবেদন জমা দিবলৈ মুখ্য সমন্বয়ক প্ৰতীক হাজেলাক ন্যায়ালয়ে নিৰ্দেশ দিছে।
জানিব পৰামতে, চূড়ান্ত খচৰাখনত কিমান শুদ্ধভাৱে প্ৰস্তুত কৰা হ'ল পতিয়ন যাবলৈ উচ্চতম ন্যায়ালয়ে এই ১০ শতাংশ নমুনাৰ পুনৰ পৰীক্ষা কৰা কথাটোৰ বিবেচনা কৰিছে।
২৮ আগষ্টৰ শুনানিৰ সময়ত সদৌ অসম ছাত্ৰ সন্থাৰ সভাপতি দীপাংক কুমাৰ নাথ, মুখ্য উপদেষ্টা ড০ সমুজ্জ্বল কুমাৰ ভট্টাচাৰ্য, শিক্ষাবিদ বসন্ত ডেকা শুনানিত উপস্থিত আছিল বুলি জানিব পৰা গৈছে।
এন আৰ চিৰ খচৰাত অন্তৰ্ভুক্ত হোৱাসকলৰ মাজৰ পৰা নমুনা হিচাপে ১০%ক লৈ এইবোৰৰ সত্যাসত্যতা আৰু নিখুঁততা পুনৰ পৰীক্ষণ কৰিবলৈ উচ্চতম ন্যায়ালয়ৰ বিবেচনাধীন সিদ্ধান্তটোক আদৰণি জনাইছে সদৌ অসম সংখ্যালঘু ছাত্ৰ সন্থা বা আমছুৱে।
উল্লেখযোগ্য যে ২৮ আগষ্টৰ শুনানিৰ সময়ত আমছুৰ প্ৰতিনিধিও তাত উপস্থিত আছিল।
আনহাতে পৰৱৰ্তী শুনানি অহা ৫ ছেপ্তেম্বৰত হ'ব বুলি জানিব পৰা গৈছে।
মোদী পাছ, নাড্ডা ফেইল! বিজেপিৰ ৰাষ্ট্ৰীয় সভাপতিৰ ৰাজ্য হিমাচলত কংগ্ৰেছৰ মুখ্যমন্ত্ৰী হ'ব কোন?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
